|  |  |
| --- | --- |
| **ΕΛΛΗΝΙΚΗ ΔΗΜΟΚΡΑΤΙΑ** | |
| **ΝΟΜΟΣ ΙΩΑΝΝΙΝΩΝ** | |
| **ΚΟΙΝΩΦΕΛΗΣ ΕΠΙΧΕΙΡΗΣΗ** | |
| **ΔΗΜΟΥ ΖΙΤΣΑΣ** | |
| **Δ/ΝΣΗ:** | **ΒΟΥΝΟΠΛΑΓΙΑ, 454 45** |
| **ΤΗΛ.:** | **26513 65901** |
| **e-mail:** | **koinofelis@zitsa.gov.gr** |

**ΔΕΛΤΙΟ ΤΥΠΟΥ**

20 ΝΟΕΜΒΡΙΟΥ

ΠΑΓΚΟΣΜΙΑ ΗΜΕΡΑ ΓΙΑ ΤΑ ΔΙΚΑΙΩΜΑΤΑ ΤΟΥ ΠΑΙΔΙΟΥ

*«Κάπου ένα παιδί μετράει τα άστρα,  κάπου άλλου μετράει τα παιχνίδια του*

*και σε ένα άλλο μέρος της γης δυστυχώς δεν ξέρει να μετράει…»*

Η σημερινή Παγκόσμια Ημέρα για τα Δικαιώματα του Παιδιού μάς υπενθυμίζει το σταθερό χρέος όλων μας, την ευθύνη της πολιτείας, των φορέων και των πολιτών απέναντι στα παιδιά. Η γέννηση ενός παιδιού εξασφαλίζει και το δικαίωμά του στη ζωή, στην πρόσβαση σε βασικές ελευθερίες και δικαιώματα.

Στις 20 Νοεμβρίου 1989 υιοθετήθηκε από τη Γενική Συνέλευση του Ο.Η.Ε. η Σύμβαση για τα Δικαιώματα του Παιδιού. Τα δικαιώματα των παιδιών συνοψίζονται σε 10 βασικές αρχές:

1. Το δικαίωμα στη ζωή
2. Το δικαίωμα στην υγεία
3. Το δικαίωμα στην οικογένεια
4. Το δικαίωμα προστασίας από την εκμετάλλευση στην εργασία
5. Το δικαίωμα προστασίας από τη σεξουαλική εκμετάλλευση και την κακομεταχείριση
6. Το δικαίωμα στην  εκπαίδευση
7. Το δικαίωμα στην έκφραση
8. Το δικαίωμα προστασίας από τον πόλεμο και τη στέρηση της ελευθερίας
9. Το δικαίωμα προστασίας από το ρατσισμό και από κάθε μορφή διάκρισης
10. Το δικαίωμα σε μια πολιτιστική και θρησκευτική ταυτότητα

Παρά τα διεθνή κείμενα προστασίας των παιδιών, τις εθνικές και διεθνείς προσπάθειες για την προώθηση των δικαιωμάτων του παιδιού, γινόμαστε καθημερινά μάρτυρες των άθλιων συνθηκών διαβίωσης και της εκμετάλλευσης μικρών παιδιών σε όλο τον κόσμο. Εκατομμύρια παιδιά εξακολουθούν σήμερα να υποφέρουν, αφού καταπατώνται συνεχώς τα δικαιώματά τους. Τα δεδομένα αυτά κρούουν τον κώδωνα του κίνδυνου και μας καλούν να εντείνουμε τις προσπάθειές μας για την προστασία των παιδιών.

Η Κοινωφελής Επιχείρηση Δήμου Ζίτσας, αναγνωρίζοντας τη σπουδαιότητα και τη σημασία αυτής της μέρας στέλνει το δικό της μήνυμα. Τα παιδιά αντιπροσωπεύουν το μέλλον, είναι οι πρωταγωνιστές του αυριανού κόσμου. Σήμερα περισσότερο από ποτέ άλλοτε, όλοι εμείς οι ενήλικες ας συνειδητοποιήσουμε τις ευθύνες μας και ας είναι η μέρα αυτή μια ευκαιρία για προβληματισμό, γνώση και πρό(σ)κληση, ώστε να συνεργαστούμε, αναλαμβάνοντας μικρές ή μεγάλες πρωτοβουλίες για να βοηθήσουμε και να προστατεύσουμε, όχι μόνο τα δικά μας παιδιά, αλλά και τα παιδιά όλου του κόσμου, ανεξαρτήτως χρώματος, θρησκείας ή φυλής, προκειμένου να είναι χαρούμενα και ευτυχισμένα.

**Χαρίστε το χαμόγελο και το μέλλον στα παιδιά. Το δικαιούνται**

Για το ΔΣ,  
Η Πρόεδρος της Κοινωφελούς Επιχείρησης

Γεωργούλη Γιαννούλα